CELEX: 32016D0339
Language: fi
Date: 2016-03-08 00:00:00
Title: Komission täytäntöönpanopäätös (EU) 2016/339, annettu 8 päivänä maaliskuuta 2016, 2010–2025 MHz:n taajuusalueen yhdenmukaistamisesta ohjelma- ja tapahtumatuotannossa käytettäviä kannettavia tai siirrettäviä langattomia videolinkkejä ja langattomia kameroita varten (tiedoksiannettu numerolla C(2016) 1197) (ETA:n kannalta merkityksellinen teksti)

10.3.2016   
            
            
               FI
            
            
               Euroopan unionin virallinen lehti
            
            
               L 63/5
            
         KOMISSION TÄYTÄNTÖÖNPANOPÄÄTÖS (EU) 2016/339,
   annettu 8 päivänä maaliskuuta 2016,
   2 010–2 025 MHz:n taajuusalueen yhdenmukaistamisesta ohjelma- ja tapahtumatuotannossa käytettäviä kannettavia tai siirrettäviä langattomia videolinkkejä ja langattomia kameroita varten
   
      
         (tiedoksiannettu numerolla C(2016) 1197)
      
   
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon Euroopan yhteisön radiotaajuuspolitiikan sääntelyjärjestelmästä 7 päivänä maaliskuuta 2002 tehdyn Euroopan parlamentin ja neuvoston päätöksen N:o 676/2002/EY (radiotaajuuspäätös) (1) ja erityisesti sen 4 artiklan 3 kohdan,
   sekä katsoo seuraavaa:
   
               (1)
            
            
               Taajuusalueiden 1 900–1 980 MHz, 2 010–2 025 MHz ja 2 110–2 170 MHz, jäljempänä kaikki yhdessä ’2 GHz:n taajuusalue’, käyttö on koordinoitu Euroopan parlamentin ja neuvoston asetuksella N:o 128/1999/EY (2). Mainitun päätöksen voimassaolo päättyi 22 päivänä tammikuuta 2003, mutta jäsenvaltiot käyttävät kyseisiä taajuuksia edelleen yhdenmukaisella tavalla.
            
         
               (2)
            
            
               Paritettujen taajuusalueiden 1 920–1 980 MHz ja 2 110–2 170 MHz, jäljempänä ’paritettu maanpäällinen 2 GHz:n taajuusalue’, käyttö on myöhemmin yhdenmukaistettu komission täytäntöönpanopäätöksellä 2012/688/EU (3) teknologian kehityksen sekä teknologia- ja palveluneutraaliuden periaatteiden mukaisesti.
            
         
               (3)
            
            
               Taajuuskaistat 1 900–1 920 MHz ja 2 010–2 025 MHz käsittävä parittamaton maanpäällinen 2 GHz:n taajuusalue, joka oli osoitettu matkaviestinverkko-operaattoreille unionissa, on ollut yli kymmenen vuoden ajan käyttämättä matkaviestinverkoissa useimmissa jäsenvaltioissa, minkä vuoksi arvokasta taajuusresurssia on vajaakäytössä. Tämän vajaakäytön vuoksi on perusteltua ottaa käyttöön uusia yhdenmukaistamistoimenpiteitä sen varmistamiseksi, että taajuuksia käytetään tosiasiallisesti ja tehokkaasti monivuotisen radiotaajuuspoliittisen ohjelman (RSPP) (4) tavoitteiden mukaisesti. Toimenpiteiden tarkoituksena on erityisesti saada käyttöön riittävästi taajuuksia ohjelma- ja tapahtumatuotannon (PMSE) tukemiseksi sisämarkkinoiden yhdentämistä ja kulttuurin saatavuutta koskevan tavoitteen mukaisesti sekä väestönsuojelu- ja pelastuspalvelujen (PPDR) kehittämiseksi.
            
         
               (4)
            
            
               Vastauksena komission vuonna 2011 päätöksen N:o 676/2002/EY 4 artiklan 2 kohdan mukaisesti esittämään toimeksiantoon, joka koski langattomissa radiomikrofoneissa ja videokameroissa käytettävien taajuuksien yhdenmukaistamisvaihtoehtojen teknisiä edellytyksiä (5), Euroopan radio-, tele- ja postihallintojen yhteistyökonferenssi (CEPT) esitti raporttinsa 51 (6), jossa yksilöidään 2 010–2 025 MHz:n taajuusalue ja muita mahdollisia uusia taajuusalueita langattomien kameroiden ja videolinkkien käyttöön sillä varauksella, että tehdään lisätutkimuksia. Sen vuoksi komissio esitti CEPT:lle lokakuussa 2012 (7) uuden toimeksiannon suorittaa tutkimuksia, jotka koskevat yhdenmukaistettuja teknisiä edellytyksiä 1 900–1 920 MHz:n ja 2 010–2 025 MHz:n taajuusalueilla EU:ssa. Tämän johdosta CEPT antoi 6 päivänä maaliskuuta 2015 raporttinsa 52 (8), jossa yksilöidään vaihtoehtoisia mahdollisia käyttötarkoituksia näille parittamattomille maanpäällisille 2 GHz:n taajuuskaistoille radiotaajuuspoliittisessa ohjelmassa esitettyjen toimintaperiaatteiden panemiseksi täytäntöön PMSE:n ja PPDR:n osalta.
            
         
               (5)
            
            
               Kuten CEPT:n raporteissa todetaan, ohjelma- ja tapahtumatuotannossa käytettävät kannettavat tai siirrettävät langattomat videolinkit ja langattomat kamerat, jäljempänä ’video-PMSE’, voivat olla muun muassa langattomia käsikameroita tai muulla tavoin asennettuja kameroita, joissa on integroitu tai kiinnitettävä lähetin, virtalähteet ja antennit yleisradiotasoisen videokuvan ja äänisignaalien lähettämiseksi lyhyellä kantamalla esteettömästi ja ei-esteettömästi, sekä pienlähetinten välityksellä toimivia kannettavia videolinkkejä käytettäväksi pitemmällä, yleensä enintään kahden kilometrin säteellä ja siirrettäviä videolinkkejä, kuten radiolähettimellä ja -vastaanottimilla varustettuja videolähetysjärjestelmiä, jotka on asennettu moottoripyöriin, kilpamoottoripyöriin, polkupyöriin, autoihin, veneisiin, helikoptereihin, ilmalaivoihin ja muihin ilma-aluksiin ja joissa toista tai kumpaakin linkkipäätelaitetta voidaan käyttää ajoneuvon ollessa liikkeellä.
            
         
               (6)
            
            
               Käytettäessä taajuusaluetta 2 010–2 025 MHz videolinkkejä ja langattomia kameroita varten voidaan hyötyä teknisesti ja taloudellisesti vierekkäisestä 2 025–2 110 MHz:n taajuusalueesta, jota niin ikään käytetään tällaisten linkkien ja langattomien kameroiden tarkoituksiin useissa jäsenvaltioissa ja joka määritellään ERC:n suosituksessa 25-10 (9) suositelluksi viritysalueeksi. Koska CEPT:n raportissa 52 todetaan, että video-PMSE voi toimia 2 010–2 025 MHz:n taajuusalueella samoin teknisin edellytyksin, joita sovelletaan PMSE:hen 2 025–2 110 MHz:n taajuusalueella, tämä lisäisi videolinkkien ja kannettavien kameroiden käytössä olevia taajuuksia 85 MHz:stä enimmillään 100 MHz:iin.
            
         
               (7)
            
            
               Vaikka useimmissa jäsenvaltioissa 2 010–2 025 MHz:n taajuusaluetta ei joko ole osoitettu matkaviestinverkko-operaattoreiden käyttöön tai matkaviestinverkko-operaattorit eivät ole käyttäneet sitä useisiin vuosiin, joissakin tapauksissa taajuudet ovat vakiintuneiden palvelujen käytössä; tämä tilanne voi edellyttää joustavaa lähestymistapaa ja paikallisia järjestelyjä, joissa otetaan huomioon muun muassa taajuuksien käyttöpaikka ja taajuuksien käytön tekniset ominaisuudet video-PMSE:tä varten taajuusalueella 2 010–2 025 MHz sekä kyseisessä jäsenvaltiossa että naapurijäsenvaltioissa.
            
         
               (8)
            
            
               Lisäksi 2 010–2 025 MHz:n taajuusaluetta olisi voitava käyttää video-PMSE:tä varten yksinoikeudetta siten, että jäsenvaltiot voivat sallia kansallisella tasolla näiden taajuuksien käytön muuntyyppisiin sovelluksiin, kuten väestönsuojelu- ja pelastuspalveluihin tai tilapäisiin kahden pisteen välisiin videolinkkeihin tai teollisuuskameroihin, kunhan kyseiset sovellukset ovat tässä päätöksessä esitettyjen teknisten parametrien mukaisia.
            
         
               (9)
            
            
               Edellytysten yhdenmukaistaminen koko unionissa auttaisi luomaan näille sovelluksille todelliset sisämarkkinat, jotka tuovat mittakaavaetuja ja hyötyjä sekä unionin kansalaisille että teollisuudelle radio- ja telepäätelaitteista annetun direktiivin (komission direktiivi 1999/5/EY) (10) ja radiolaitedirektiivin (Euroopan parlamentin ja neuvoston direktiivi 2014/53/EU) (11) mukaisesti.
            
         
               (10)
            
            
               Taajuusalueen 2 010–2 025 MHz tehokkaan käytön varmistamiseksi pitkällä aikavälillä jäsenvaltioiden olisi seurattava 2 010–2 025 MHz:n taajuusalueen käyttöä ja ilmoitettava havainnoistaan komissiolle.
            
         
               (11)
            
            
               Tässä päätöksessä säädetyt toimenpiteet ovat radiotaajuuskomitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Tämän päätöksen tarkoituksena on yhdenmukaistaa tekniset edellytykset, jotka koskevat 2 010–2 025 MHz:n taajuusalueen saatavuutta ja tehokasta käyttöä video-PMSE:tä varten yksinoikeudettomasti.
   2 artikla
   Tässä päätöksessä video-PMSE:llä tarkoitetaan ohjelma- ja tapahtumatuotannossa käytettäviä kannettavia tai siirrettäviä langattomia videolinkkejä ja langattomia kameroita.
   3 artikla
   Jäsenvaltioiden on mahdollisimman pian ja viimeistään kuuden kuukauden kuluttua tämän päätöksen tiedoksiantamisesta osoitettava taajuusalue 2 010–2 025 MHz video-PMSE:lle ja asetettava se yksinoikeudettomasti video-PMSE:n saataville liitteessä esitettyjen parametrien mukaisesti.
   Jos havaitaan aiheutuvan häiriöitä muuntyyppisille taajuuksien käyttäjille tai palveluille, joilla on oikeus käyttää 2 010–2 025 MHz:n taajuusaluetta tämän päätöksen voimaantulopäivänä, jäsenvaltiot voivat rajoittaa video-PMSE:n käyttöä kyseisessä osassa taajuusaluetta tietyillä maantieteellisillä alueilla liitteen mukaisesti.
   4 artikla
   Jäsenvaltioiden on seurattava taajuusalueen 2 010–2 025 MHz käyttöä ja ilmoitettava havainnoistaan komissiolle, mukaan lukien tiedot käyttöoikeuksien muuttamisesta tai peruuttamisesta, jotta tätä päätöstä voidaan tarvittaessa arvioida hyvissä ajoin uudelleen.
   5 artikla
   Tämä päätös on osoitettu kaikille jäsenvaltioille.
   
      Tehty Brysselissä 8 päivänä maaliskuuta 2016.
      
         
            Komission puolesta
         
         Günther OETTINGER
         
            Komission jäsen
         
      
   
   
      (1)  EYVL L 108, 24.4.2002, s. 1.
   
      (2)  Euroopan parlamentin ja neuvoston päätös N:o 128/1999/EY, annettu 14 päivänä joulukuuta 1998, kolmannen sukupolven matkaviestinnän ja langattoman viestinnän järjestelmän (UMTS) koordinoidusta käyttöönotosta Euroopan yhteisössä (EYVL L 17, 22.1.1999, s. 1).
   
      (3)  Komission täytäntöönpanopäätös 2012/688/EU, annettu 5 päivänä marraskuuta 2012, taajuusalueiden 1 920–1 980 MHz ja 2 110–2 170 MHz käytön yhdenmukaistamisesta sähköisten viestintäpalvelujen tarjontaan unionissa pystyviä maanpäällisiä järjestelmiä varten (EUVL L 307, 7.11.2012, s. 84).
   
      (4)  Euroopan parlamentin ja neuvoston päätös N:o 243/2012/EU, annettu 14 päivänä maaliskuuta 2012, monivuotisen radiotaajuuspoliittisen ohjelman perustamisesta (EUVL L 81, 21.3.2012, s. 7).
   
      (5)  Toimeksianto CEPT:lle, 15.12.2011, RSCOM11-59 final.
   
      (6)  Raportti teknisistä edellytyksistä langattomien videokameroiden kestävän käytön varmistamiseksi, sähköisen viestinnän komitean (ECC) hyväksymä 8.11.2013.
   
      (7)  RSCOM12-17 rev 3, hyväksytty 10.10.2012.
   
      (8)  CEPT:n raportti 52 Euroopan komission toimeksiantoon suorittaa tutkimuksia, jotka koskevat yhdenmukaistettuja teknisiä edellytyksiä 1 900–1 920 MHz:n ja 2 010–2 025 MHz:n taajuusalueilla (parittamaton maanpäällinen 2 GHz:n taajuusalue) EU:ssa, ECC:n hyväksymä 6.3.2015.
   
      (9)  ERC:n suositus 25–10 taajuusalueiden käytöstä väliaikaiseen maanpäälliseen ääni- ja videolähetystoimintaan SAP/SAB-palvelujen välityksellä (Service Ancillary to Broadcasting/Services Ancillary to Programme Making), mukaan lukien ENG/OB (Electronic News Gathering and Outside Broadcasting).
   
      (10)  Euroopan parlamentin ja neuvoston direktiivi 1999/5/EY, annettu 9 päivänä maaliskuuta 1999, radio- ja telepäätelaitteista ja niiden vaatimustenmukaisuuden vastavuoroisesta tunnustamisesta (EYVL L 91, 7.4.1999, s. 10).
   
      (11)  Euroopan parlamentin ja neuvoston direktiivi 2014/53/EU, annettu 16 päivänä huhtikuuta 2014, radiolaitteiden asettamista saataville markkinoilla koskevan jäsenvaltioiden lainsäädännön yhdenmukaistamisesta ja direktiivin 1999/5/EY kumoamisesta (EUVL L 153, 22.5.2014, s. 62).
   
      LIITE
      
         3 ARTIKLASSA TARKOITETUT PARAMETRIT
      
      Tässä liitteessä ’EIRP:llä’ tarkoitetaan ekvivalenttista isotrooppista säteilytehoa, joka on antenniin syötetyn tehon ja antennivahvistuksen tulo määräsuunnassa suhteessa isotrooppiseen antenniin (absoluuttinen eli isotrooppinen vahvistus);
      
         EIRP video-PMSE:lle
      
      
                  Linkin tyyppi
               
               
                  EIRP
               
            
                  Langaton kamera
               
               
                  – 7 dBW
               
            
                  Kannettava videolinkki
               
               
                  16 dBW
               
            
                  Siirrettävä videolinkki
               
               
                  10 dBW
               
            Taajuusluvat voidaan myöntää pääasiassa paikallisten järjestelyjen mukaisesti. Näissä paikallisissa järjestelyissä voidaan ottaa huomioon muun muassa taajuuksien käyttöpaikka sekä taajuuksien käytön tekniset ominaisuudet video-PMSE:tä tai vakiintuneita palveluja varten.
      Jäsenvaltiot voivat mukauttaa taulukossa esitettyjä video-PMSE:n EIRP-raja-arvoja, jos paikalliset olosuhteet kyseisessä jäsenvaltiossa ja naapurijäsenvaltioissa sallivat korkeammat rajat vaarantamatta rinnakkaiseloa olemassa olevien palvelujen kanssa.